ထိရောက်သော သင်ယူမှုအတွက်ဦးဆောင်မှု



ယူနစ် ၂ - သင်ကြားသူနှင့်စာသင်ခန်းဝန်းကျင်

သင်တန်းဆရာလမ်းညွှန်

**ခြုံငုံသုံးသပ်ချက်**

မြန်မာနိုင်ငံရှိ ပညာရေးကျောင်းနှင့် အဖွဲ့အစည်းများ အနေအထားတွင် ထိရောက်သော သင်ယူမှု၏ အသွင်အပြင်ကို လည်းကောင်း၊ ကျောင်းနှင့် အဖွဲ့အစည်း ဦးဆောင်သူများမှ ထိ‌ရောက်သောသင်ယူမှုအပေါ် သဘောထားနှင့် ချဥ်းကပ်ပုံကို သြဇာညောင်းနိုင်ပုံကိုလည်းကောင်း ဤသင်ရိုးပိုင်းတွင် ထည့်သွင်းစဥ်းစားမည်ဖြစ်ပါသည်။

သင်တန်းမှ ထည့်စဥ်းစားမည့် မေးခွန်းများမှာအောက်ပါအတိုင်းဖြစ်ပါသည်။

* မိမိတို့မည်သူ့ကို သင်ကြားပါမည်နည်း
* ထိရောက်သောသင်ယူမှုဟူသည်အဘယ်နည်း
* ထိရောက်သောသင်ယူမှုအတွက် မည်သူတွင်တာဝန်ရှိပါသနည်း
* မိမိတို့အနေအထားတွင် ထိရောက်စွာသင်ယူနိုင်စေရန် မည်သို့သောဦးဆောင်မှုချဥ်းကပ်နည်းနှင့် ဗျူဟာများ သုံးနိုင်ပါမည်နည်း
* ထိရောက်စွာသင်ယူစေနိုင်ရန် ခေါင်းဆောင်များတွင်မည်သည့်ကျွမ်းကျင်မှုများလိုအပ်ပြီး မည်သို့ဖော်ဆောင် နိုင်ပါမည်နည်း။

ယူနစ်ငါးခုမှ **ဒုတိယ**ယူနစ်ဖြစ်ပါသည်။

၁. ထိရောက်သောသင်ယူမှုဟူသည်အဘယ်နည်း

**၂. သင်ယူသူနှင့်စာသင်ခန်းဝန်းကျင်**

၃. ထိရောက်သောသင်ယူမှုအတွက်ဦးဆောင်မှု

၄. ထိရောက်သောသင်ယူမှုအတွက် ဗျူဟာများ

၅. ထိရောက်သောသင်ယူမှုကို ဦးဆောင်ရန်ကျွမ်းကျင်မှုများ

# **မာတိကာ**

| **ကဏ္ဍ** | **သင်ကြားရေးပစ္စည်း** | **ကြာချိန်** |
| --- | --- | --- |
| ရလဒ်များ | သင်တန်းသားစာအုပ် | ၅ မိနစ် |
| ၂.၁ သင့်သင်ယူမှုခရီး | သင်တန်းသားစာအုပ် | ၂၀ မိနစ် |
| ၂.၂ သင်ပုန်းနောက်ကတစ္ဆေ | သင်တန်းသားစာအုပ် | ၂၀ မိနစ် |
| ၂.၃ အမှန်တကယ်ထိရောက်သောသင်ယူမှုဟူသည်မှာ | သင်တန်းသားစာအုပ်  YouTube ဗီဒီယို | ၂၀ မိနစ် |
| ၂.၄ အမှန်တကယ်ထိရောက်သောသင်ယူသူဟူသည်မှာ | သင်တန်းသားစာအုပ်  YouTube ဗီဒီယို | ၂၀ မိနစ် |
| ၂.၅ မည်သည့်အတန်းတွင်းလုပ်ဆောင်ချက်များက သင်ယူမှုကို အထိရောက်ဆုံးပံ့ပိုးပေးပါသနည်း | သင်တန်းသားစာအုပ် | ၁၅ မိနစ် |
| ၂.၆ မည်သည့်အတန်းတွင်းဗျူဟာများသည် ကျောင်းသူ/သားရလဒ်များအပေါ် သက်ရောက်ပါ သနည်း | သင်တန်းသားစာအုပ် | ၂၀ မိနစ် |

# **ရလဒ်များ**

ယူနစ်အဆုံးတွင် သင်တန်းသားများသည် အောက်ပါတို့ကိုလုပ်ဆောင်နိုင်ပါမည်။

* မိမိကိုယ်တိုင်နှင့် မိမိတပည့်တို့၏ပညာသင်ခရီးကိုပြန်လည်သုံးသပ်ခြင်း
* ထိရောက်သောသင်ကြားမှု၏အင်္ဂါရပ်များကို ဖော်ထုတ်ဆွေးနွေးခြင်း
* ထိရောက်သောသင်ယူမှု၏အင်္ဂါရပ်များကို ဖော်ထုတ်ဆွေးနွေးခြင်း
* ပုံသေအမြင်နှင့်ဖွံ့ဖြိုးမှုစိတ်ထားအကြား ခြားနားချက်များနှင့် သင်ယူသူများ ဖွံ့ဖြိုးမှုစိတ်ထား မွေးမြူနိုင် အောင် ကျွန်ုပ်တို့ မည်ကဲ့သို့အားပေးနိုင်ကြောင်း သုံးသပ်ခြင်း
* မည်သည့် အတန်းတွင်းလုပ်ဆောင်ချက်နှင့်ဗျူဟာများသည် ထိရောက်သောသင်ယူမှုကို အကောင်းဆုံး ပံ့ပိုး ပေးနိုင်ကြောင်း ဖော်ထုတ်ဆွေးနွေးခြင်း

# **သင်ယူမှုရလဒ်များ**

* သင်တန်းခြုံငုံသုံးသပ်ချက်ကို လိုရင်းတိုရှင်း မိတ်ဆက်ပြီး မေးခွန်းမေးလျှင်ဖြေဆိုပါ
* ယူနစ်သင်ယူမှုရလဒ်ကိုရှင်းပြပြီး သင်တန်းသူ/သားများ နားလည်/မလည်စစ်ဆေးပါ
* ယူနစ်တွင် အချက်အလက်များ သင်ပေးခြင်းထက် သင်ယူမှုနှင့် ဦးဆောင်မှုကို ပြန်လှန်သုံးသပ် စေရန် ရည်သန်ကြောင်း ထောက်ပြပါ

# **၂. သင်ကြားသူနှင့်စာသင်ခန်းဝန်းကျင်**

# **၂.၁ သင့် သင်ယူမှုခရီး**

**၂.၁ ဆွေးနွေးပါ**

* Tennant နှင့် Negash ၏ အဆိုကို သင်တန်းသူ/သားများဖတ်ကြပါစေ။
* အောက်ပါဆွေးနွေးချက်မေးခွန်းများကိုပြသပါ။ သင်တန်းသူ/သားများအား ၎င်းတို့အတွေးအမြင်ကို တိတ်တဆိတ် ပြန်လည်သုံးသပ်စေပြီး တစ်မိနစ်တာ မှတ်စုရေးကြပါစေ။ အဖြေအမှားအမှန်မရှိကြောင်း သတိပေးပါ။

*သင့်အတွက်* ***သင်ယူမှုခရီး****က ဘယ်လိုအဓိပ္ပါယ်ရှိပါသလဲ။*

* သင်တန်းဖော်တစ်ဦးနှင့် အတွေးအမြင်များ နှီးနှောစေပြီး တစ်တွဲနှစ်တွဲခန့်ကို တုံ့ပြန်ဖြေကြားကြပါစေ။
* စိတ်ဝင်စားဖွယ်အတွေးအမြင်များကို အသိအမှတ်ပြုပြီး အမှားပြင်ခြင်း၊ တိတိကျကျ တုံ့ပြန်ချင်းမပြုရ။ ဤမေးခွန်းက တက်ရောက်သူများတွင် ရှိပြီးသား အတွေးအမြင်များကို ဖော်ထုတ်ရန်သာဖြစ်ပါသည်။

**၂.၁ သင့် သင်ယူမှုခရီး**

* **အဆင့် ၁ -** အဆင့် ၁ ရှိ ဇယားကိုကြည့်စေပြီး ကာလတစ်ခုအတွင်း လုပ်ငန်းသက်တမ်း (အကောင်း အဆိုးနှစ်တန်) ပြောင်းလဲပုံကို သင်တန်းသူ/သားတို့ သိမြင်စေကာ အဓိကသင်ကြားမည့်အချက်များ ပြသပါ။
* **အဆင့် ၂ -** သင်တန်းသူ/သားများက ၎င်းတို့၏ လုပ်ငန်းသက်တမ်းများကိုယ်စီပြသရန် ဇယားတစ်ခု ဆွဲကြ ပါစေ။
* နှစ်ယောက်တွဲပြီး ဇယားချင်းနှိုင်းယှဥ်စေကာ အခြားသင်တန်းဖော်များအား အကျဥ်းမျှရှင်းပြကြပါမည်။
* **အဆင့် ၃ -** ရိုးရိုးသာမန် ဆရာအတတ်သင် ကျောင်းသူ/သားတစ်ဦး၏ ဖြစ်နိုင်သည့် သင်ယူမှုခရီးတစ်ခုကို ဖော်ပြသည့် ဇယားတစ်ခုကို သင်တန်းသူ/သားများအားဆွဲစေကာ အဓိကသင်ယူတတ်မြောက်သည့် နေရာ များနှင့် ဖြစ်နိုင်ချေရှိသည့် ပြဿနာများနှင့် စိန်ခေါ်မှုများကို ဖော်ထုတ်ကြပါစေ။
* နှစ်ယောက်တွဲပြီး ဇယားချင်းယှဥ်ကြရန်။ တက်ရောက်သူများအား ၎င်းတို့နှင့် ဆရာအတတ်သင် သင်တန်းသူ/သားများ၏ သင်ယူမှုခရီးအကြား တူညီချက်၊ ခြားနားချက်တို့ကို ဖော်ထုတ်ကြပါစေ။
* တုံ့ပြန်ဖြေကြားရာတွင် အချိန်ရလျှင် ဆွေးနွေးချိန်အတွင်း ပေါ်‌ပေါက်လာသည့် အဓိကအတွေးအမြင်များကို မေးမြန်းဖော်ထုတ်ပါ။ သင်ကြား သို့မဟုတ် သင်ယူရေးတွင် ပါဝင်သူ မည်သူမဆို သင်ယူမှုခရီးကို အနိမ့် အမြင့် အဆင်းအတက်များ၊ ထိထိရောက်ရောက် သင်ယူသွားသည့် နေရာများ ကြုံရမည်သာဖြစ်ကြောင်း ‌ထောက်ပြပါ။

# 

# **၂.၂ သင်ပုန်းနောက်ကတစ္ဆေ**

သင်ပုန်းနောက်ကတစ္ဆေမှာ တက်ဆာဝုဒ် (သင်တန်းပေးနည်း)မှ စတင်ဒီဇိုင်းထုတ်ခဲ့သည့် သင်တန်းလုပ်ဆောင်ချက် တစ်ခု ဖြစ်ပါသည်။ တက်ရောက်သူ ဆရာ/မများကိုယ်တိုင် ပညာသင်ယူသူအဖြစ် တွေ့ကြုံခဲ့ရသည့် အပြုအမူနှင့် သဘောထားများကို ပြန်လည်သုံးသပ်ခြင်းဖြင့် ထိရောက်သောသင်ယူမှု၏ အင်္ဂါရပ်များကို ဖော်ထုတ်ရန် ရည်သန် ပါသည်။

**လုပ်ဆောင်ချက်**

* ဆမ်းမွန်းသုတေသနမှ အဆိုအမိန့်နှစ်ခု ဖတ်ကြပါစေ။
* နှစ်ယောက်တွဲ (သို့) အုပ်စုငယ်ဖွဲ့ပြီး မေးခွန်းများဆွေးနွေးကြရန်

*ဒီ’တစ္ဆေ’တွေမှာ ဘာအရည်အသွေးရှိခဲ့ပါသလဲ။*

*ဒါကိုထောက်ရှုပြီး သင်ကြားရေးနှင့်သင်ယူရေးအကြောင်း ဘာတွေသိနိုင်ပါသလဲ။*

* တုံ့ပြန်ဖြေကြားကြပါစေ။ ဖြစ်နိုင်သည့်အဖြေများမှာ
* *ဆရာ/မ၏ ပုဂ္ဂိုလ်ရည်သွေးက စိတ်အားတက်ကြွမှုအတွက် အရေးပါသည်အချက် ဖြစ်နိုင်သည်*
* *သင်ယူသူများသည် မိမိတို့ပျော်မွေ့သည့် (အသုံးလည်းတည့်သော) လုပ်ဆောင်ချက်များကို တန်ဖိုးထား ကြသည်*
* *အဆိုးမြင်မှတ်ချက်ချခြင်းကြောင့် စိတ်အားတက်ကြွနိုင်ချေမရှိပါ*
* သင်တန်းသူ/သားတစ်ဦးချင်း တွေးကြရန်

က. သင်တန်းသူ/သားကို အလွန်စိတ်အားတက်ကြွစေပြီး ထိရောက်စွာသင်ယူစေနိုင်ခဲ့သော အတိတ်က စာသင်ပြသူတစ်ယောက် (ကျောင်းမှာအတည်တကျသင်ကြားသူ ဖြစ်ရန်မလိုပါ) ။

ခ. သင်တန်းသူ/သားကို စိတ်အားလည်း**မတက်ကြွ**စေ၊ ထိရောက်စွာသင်ယူမှုအတွက်လည်း အထောက်အကူ **မပြုခဲ့**သည့် အတိတ်က စာသင်ပြသူတစ်ယောက် (ကျောင်းမှာအတည်တကျသင်ကြားသူ ဖြစ်ရန်မလိုပါ) ။

မှတ်စုရေးလိုက ရေးကြပါစေ။

* နှစ်ယောက်တစ်တွဲ တွဲပေးပါ။ အထက်ပါ အတွေ့အကြုံ (က)နှင့်(ခ)ကို ဝေမျှကြပါစေ။
* (က)နှင့်(ခ)မှ ဆရာ/မများအတွက် ဖော်ပြခဲ့သည့် ထိရောက်သော သင်ယူမှု၏ အဓိကအရည်အသွေး နှစ်ခု သုံးခုမျှ ရေးသားကြပါစေ။ ဆီလျော်သည့် အဖြေအားလုံးကိုလက်ခံပါ။ အင်္ဂါရပ်များနိုင်သလောက်များများ ထုတ်ရန် ရည်ရွယ်ရင်း ဖြစ်ပါသည်။
* ပြီးခဲ့သည့် အဆင့်တွင် ဖော်ထုတ်ခဲ့သော အင်္ဂါရပ်များအပေါ် မူတည်၍ အတန်းတွင်း တိုက်ရိုက်လေ့လာ ကြည့်ရှုမှုဖြင့် တွေ့ရှိနိုင်သော အင်္ဂါရပ်များကို ရွေးချယ်ကြရန်။ နောက်လုပ်ဆောင်ချက်တွင် ဆက်လက် စူးစမ်းပါမည်။

# 

# **၂.၃ အမှန်တကယ်ထိရောက်သောသင်ယူမှုဟူသည်မှာ**

**၂.၃ ဆွေးနွေးပါ - ထိရောက်သောသင်ယူမှုဟူသည်အဘယ်နည်း**

* အောက်ပါ ဆွေးနွေးချက်မေးခွန်းများကိုပြပါ။ သင်တန်းသူ/သားများအား ၎င်းတို့၏အတွေးအမြင်များကို တစ်ဦးချင်း တိတ်တဆိတ်သုံးသပ်စေပြီး တစ်မိနစ်မျှ မှတ်စုရေးပါစေ။ အဖြေအမှန်/အမှားမရှိကြောင်း သတိ ပေးပါ။

*ထိရောက်သောသင်ယူမှုတွင် မည်သည့်အင်္ဂါရပ်များရှိသည်ဟု ထင်ပါသနည်း။*

ကျွမ်းကျင်မှု/အသိပညာ/သဘောထားများသုံးပြီး အတွေးအမြင် အမျိုးအစားခွဲနိုင်ကြောင်း သင်တန်းသူ/ သားများအား အာရုံပြုပါစေ။

* အုပ်စုဖွဲ့လုပ်ဆောင်စေပြီး အတွေးအမြင်များ နီး‌နှောဖလှယ်ကြပါစေ။ အတန်းအပြီး အခြားအဖွဲ့များနှင့် ဝေမျှ နိုင်မည့် အင်္ဂါရပ်စာရင်းကို ပြုစုကြပါစေ။
* စိတ်ဝင်စားဖွယ်အတွေးအမြင်များကို အသိအမှတ်ပြုပါ။ ဤအဆင့်တွင် အင်္ဂါရပ်များနိုင်သလောက်များများ မေးမြန်းဖော်ထုတ်ရန် ရည်ရွယ်ရင်းဖြစ်သည်။

**၂.၃ လုပ်ဆောင်ဖွယ် - ကျောင်းသူ/သားများမည်သို့ဆိုကြမည်နည်း**

* **အဆင့် ၁ -** ကျောင်းသူ/သားများက ထိရောက်သောသင်ယူမှု အင်္ဂါရပ်များကို မည်သို့ဖော်ပြလိမ့်မည် ဖြစ်ကြောင်း တက်ရောက်သူများအား စဥ်းစားကြပါစေ။
* အတွေးအမြင်များကို မေးမြန်းဖော်ထုတ်ပါ။ အထက်ပါ ‘၂.၃ ဆွေးနွေးပါ’ လုပ်ဆောင်ချက်တွင် ဖော်ထုတ် ခဲ့သည့် အင်္ဂါရပ်များအကြား တူညီချက်၊ ခြားနားချက်များ မေးမြန်းဖော်ထုတ်ပါ။
* **အဆင့် ၂ -** သင်တန်းသူ/သားတို့ ဗီဒီယိုကြည့်စေပြီး သင်ယူသူတစ်ယောက်ချင်း ဖော်ထုတ်သည့် အင်္ဂါရပ် များကို မှတ်သားကြပါစေ။

Creative Education: [www.youtube.com/watch?v=iHapv0Tv7vM](http://www.youtube.com/watch?v=iHapv0Tv7vM)

**အဖြေ**

|  |  |
| --- | --- |
| အော်လစ်ဗီယာ - Olivia | နားထောင်မှုကျွမ်းကျင်သူဖြစ်ပြီး တုံ့ပြန်ရမည့်အခါကိုသိခြင်း |
| ရိုင်ယန် - Ryan | လူအများပါဝင်လာစေခြင်း |
| အဲမ်မာ - Emma | ဘာသာရပ်ကို ကလေးတို့ဘဝနှင့် အဆက်အစပ်ရှိစေခြင်း |
| ကလဲ - Claire | မိမိမှတ်မိစေနိုင်ရန်တက်တက်ကြွကြွလုပ်ဆောင်ခြင်း |
| ဒန်နီယယ်- Danielle | ပြတ်သားသော်လည်း မျှတခြင်း |
| အဲမ်မာ - Emma | ခိုင်ခိုင်မာမာ စည်းခြားရပ်တည်ရမည့်နေရာကိုသိခြင်း |
| ဘက်သ်- Beth | ချဥ်းကပ်ရန်လွယ်ကူပြီး ပြဿနာကူညီဖြေရှင်းပေးခြင်း |
| အဲမ်မီးလ် - Emille | ရှေ့နောက်ညီခြင်း |
| ရစ်ခ် - Rick | အတန်းနှင့် ဆက်သွယ်ပြောဆိုနိုင်ခြင်း |
| ရိုင်ယန် - Ryan | စိတ်အားတက်ကြွမှုပြသခြင်း |
| ဟဲရီယက် - Harriet | တစ်တန်းလုံးခြုံငုံဆက်ဆံရုံမျှမဟုတ်ပဲ တစ်ဦးချင်းနှင့်ဆက်ဆံခြင်း |

* ယခုချိန်ထိ မဖော်ပြကြသေးသည့် အင်္ဂါရပ်များကို ဖော်ထုတ်ကြပါစေ။
* ‘၂.၃ ဆွေးနွေးပါ’တွင် ဖော်ထုတ်ထားသည့် မည်သည့်အင်္ဂါရပ်များနှင့် တူညီ(သို့)ခြားနားကြောင်း ဆုံးဖြတ် ကြရန်။

**အဆင့် ၃**

နောက်ဆက်တွဲ ၁ တွင် ပီတာမက်သျူးစ်လုပ်သည့် the United Kingdom National College for School Leadership (ယူကေကျောင်းဦးဆောင်မှုအမျိုးသားကောလိပ်) သုတေသနမှ ဖော်ထုတ်ထားသည့် ထိ‌ရောက်သော သင်ယူမှု အင်္ဂါရပ်များ တင်ပြထားပါသည်။

(ရှည်လျားသော်လည်း) အလွန်အသုံးဝင်သည့် စာတမ်းအပြည့်အစုံတွင် တစ်သက်တာသင်ယူမှုနှင့် သက်ဆိုင်သော ခေါင်းစဥ်ဆွေးနွေးချက်ကို အောက်ပါတွင် တွေ့နိုင်ပါသည်။

<https://dera.ioe.ac.uk/254/1/download%3Fid%3D23637%26filename%3Dhow-do-school-leaders-successfully-lead-learning.pdf>

စာတမ်းအတွက်လင့်ခ်ကို ဆက်လက်ဖတ်ရှုရန်နှင့်ကျမ်းကိုးတွင်ပေးထားပါသည်။

အဆင့် ၃ ကို သင်တန်းချိန်အပြီးတွင် ဆက်လက်ပို့ချမှုအဖြစ် အထိ‌ရောက်ဆုံး လုပ်ဆောင်နိုင်ပါသည်။ သင်တန်းသူ/သားများက အနှစ်ချုပ်ကိုဖတ်ပြီး ယူနစ် ၃ မစမီ ထိရောက်သောသင်ယူမှု၏ အခြားလက္ခဏာများကို ဖော်ထုတ်ကြပါမည်။

**၂.၄ အမှန်တကယ်ထိရောက်သောသင်ကြားသူဟူသည်မှာ**

**၂.၄ ဆွေးနွေးပါ- အမှန်တကယ်ထိရောက်သောသင်ယူသူဟူသည်အဘယ်နည်း**

* အောက်ပါဆွေးနွေးချက်မေးခွန်းကိုပြပါ။ သင်တန်းသူ/သားများက မိမိတို့၏အတွေးအမြင်များကို တိတ်တဆိတ်သုံးသပ်ကာ တစ်မိနစ်မျှ မှတ်စုရေးကြပါစေ။ အဖြေအမှန်အမှားမရှိကြောင်းသတိပေးပါ။

*ထိရောက်သောသင်ယူသူတွင် မည်သည့်အင်္ဂါရပ်များရှိသည်ဟု ထင်ပါသနည်း။*

* အုပ်စုဖွဲ့ပြီး အတွေးအမြင်များ နှီး‌နှောဖလှယ်ကြပါစေ။ အတန်းအပြီး အခြားအဖွဲ့များနှင့် ဝေမျှရန် အင်္ဂါရပ် စာရင်းများ ပြုစုကြပါသည်။
* စိတ်ဝင်စားဖွယ် အတွေးအမြင်များကို အသိအမှတ်ပြုပါ။ အင်္ဂါရပ်များနိုင်သလောက် များများ မေးမြန်း ဖော်ထုတ်ရန် ရည်ရွယ်ရင်းဖြစ်ပါသည်။

**၂.၄ လုပ်ဆောင်ဖွယ် - ပုံသေအမြင်အကြောင်း အယူအဆ**

ပုံသေအမြင်နှင့် ဖွံ့ဖြိုးလိုသည့်စိတ်နေသဘောထားအကြောင်း ယူနစ် ၁ တွင် အကျဥ်းမျှ မိတ်ဆက်ခဲ့ပြီ။ ဗီဒီယိုတွင် အသေးစိတ် စူးစမ်းထားပါသည်။

* ဖွင့်ဆိုချက်နှစ်ခုကို ဖတ်ရှုဆွေးနွေးကြပါစေ။
* စိတ်နေသဘောထားနှစ်မျိုးကို ကယ်ရိုးဒွက်ခ်ဖော်ပြသည့် ဗီဒီယိုကို သင်တန်းသူ/သားများကြည့်ကြပါစေ။
* နှစ်ယောက်တွဲ(သို့)အုပ်စုငယ်ဖွဲ့ပေးပြီး မေးခွန်းနှစ်ခုကို ဆွေးနွေးကြရန်

*ဖွံ့ဖြိုးလိုသည့်စိတ်နေသဘောထားကို ဖော်ဆောင်ရာတွင် ချီးမွမ်းမှု၏ကဏ္ဍမှာ အဘယ်နည်း။*

*ထိရောက်သောသင်ယူသူအတွက် ဖွံ့ဖြိုးလိုသည့်စိတ်နေသဘောထားက အဘယ်ကြောင့် အရေးကြီးသော အင်္ဂါရပ်ဖြစ်ပါ သနည်း။*

**နမူနာအဖြေ**

*ဖွံ့ဖြိုးလိုသည့်စိတ်နေသဘောထားကို ဖော်ဆောင်ရာတွင် ချီးမွမ်းမှု၏ကဏ္ဍမှာ အဘယ်နည်း။*

ဗီဒီယိုတွင် ပဟေဠိကိုအောင်မြင်စွာအဖြေညှိလိုက်သည့် သင်ယူသူများကို ချီးမွမ်းခဲ့သည်။ အချို့သင်ယူသူများကို ဉာဏ်ကောင်း၍ ချီးမွမ်းခြင်း၊ အချို့ကိုအားထုတ်မှုအတွက်ချီးမွမ်းခြင်းများပြုခဲ့သည်။ အားထုတ်မှုအတွက် ချီးမွမ်းခံရသည့် သင်ယူသူများက ပိုမိုယုံကြည်စိတ်ချကာ စိတ်အားတက်ကြွလာပြီး ပိုမိုခက်ခဲသည့် ပြဿနာများကို ဖြေရှင်းရန်အသင့်ဖြစ်နေပါသည်။ ဖွံ့ဖြိုးလိုသည့်စိတ်နေသဘောထား၏ သာဓကဖြစ်ပါသည်။ ဉာဏ်ကောင်းသည်ဟု ချီးမွမ်းခံရသော သင်ယူသူများမှ ပိုမို ခက်ခဲသည့် ပြဿနာများ ဆက်လက်ဖြေရှင်းနိုင်ချေ နည်းပါသည်။

*ထိရောက်သော သင်ယူသူအတွက် ဖွံ့ဖြိုးလိုသည့်စိတ်နေသဘောထားက အဘယ်ကြောင့် အရေးကြီးသော အင်္ဂါရပ်ဖြစ်ပါ သနည်း။*

ကလေးလူကြီး မည်သူမဆို အကဲဖြတ်ခံရလျှင် အလွန်အထိနာတတ်ကြသည်။ ဖွံ့ဖြိုးလိုသည့် စိတ်နေသဘောထားရှိလျှင် မည်မျှပင် ကောင်းကောင်းလုပ်နိုင်သည်ဖြစ်စေ ထို့ထက်ပိုကောင်းအောင်လုပ်နိုင်သေးသည်ဟု ခံစားရပြီး ကြိုးစားလုပ်ရန်လည်း အဆင်သင့်ဖြစ်သည်။ ခက်ခဲသည့်အလုပ်တစ်ခု ကြိုးစားလုပ်သည့်အခါ ‘တော်သည်’ဟုခံစားကြရသည်။ ပိုမိုခက်ခဲသည့် ပြဿနာ များကို ပျော်ပျော်ရွှင်ရွှင် ဖြေရှင်းကြပါသည်။ ဖွံ့ဖြိုးလိုသည့်စိတ်နေသဘောထားရှိသည့် သင်ယူသူများက အခွင့်အလမ်းများ ရှာဖွေပြီး အမှားမှ သင်ယူကြပါသည်။

**၂.၅ မည်သည့်အတန်းတွင်းလုပ်ဆောင်ချက်များက သင်ယူမှုကို အထိရောက်ဆုံးပံ့ပိုးပေးပါသနည်း**

**၂.၅ ထိရောက်သောသင်ယူမှုကို ပံ့ပိုးသည့်လုပ်ဆောင်ချက်များ**

နှစ်ယောက်တွဲ (သို့) အုပ်စုငယ်များဖွဲ့ပေးပြီး အောက်ပါမေးခွန်းများကို ဆွေးနွေးကြပါစေ။

*ထိရောက်သောအတန်းတွင်းလုပ်ဆောင်ချက်မှာ အဘယ်နည်း*

ဆီလျော်သည့်မည်သည့်အဖြေကိုမဆို လက်ခံပါ။ ထိရောက်သောသင်ယူမှု၏ အင်္ဂါရပ် များနိုင်သလောက်များများ ချမှတ်ရန် ရည်ရွယ်ရင်းဖြစ်ပါသည်။

**ဖြစ်နိုင်သည့်အဖြေများမှာ**

* လုပ်ဆောင်ချက်ရည်ရွယ်ချက်ရှင်းလင်းသည် - လုပ်ဆောင်ချက်မှသင်ယူသူတို့ဘာကိုတတ်‌မြောက်ခဲ့ကြောင်း ရှင်းပါသည်။
* လုပ်ဆောင်ချက်သည် သင်ယူသူတို့အားကိုယ်တိုင်တွေးတောရန် အဖထာက်အကူပြုပြီး သူတို့သိပြီးသားကို ထပ်မပြောပြတော့ပါ။
* လုပ်ဆောင်ချက်က သင်ယူသူတို့အဆင့်နှင့်တူညီသည် - ခက်လွန်း၍နားမလည်ခြင်း လွယ်လွန်း၍အချိန်ကုန် ခြင်းများ မရှိပါ။
* လုပ်ဆောင်ချက်သည် သင်တန်းသူ/သားများကို တွဲခေါ်ကာ ကိုယ်ပိုင်အတွေးဖော်ထုတ်ခွင့်ပေးသည် - အပြန် အလှန် ပြောဆိုဆက်ဆံမှုရှိသည်။
* လုပ်ဆောင်ချက်သည် သင်ယူမှုမူဟန်မျိုးစုံ၊ အဆင့်အဖုံဖုံကို ထည့်တွက်ပြီး သင်ယူသူအမျိုးမျိုးကို ဆွဲဆောင် နိုင်ပါမည်။
* လုပ်ဆောင်ချက်သည် စိတ်အားတက်ကြွဖွယ်၊ စိတ်ဝင်စားဖွယ်ကောင်းပါသည် - ဖြစ်နိုင်လျှင် ပျော်စရာလည်း ဖြစ်ပါသည်။
* လုပ်ဆောင်ချက်ကို လိုက်လျောညီထွေပြောင်းလဲနိုင်ပါသည် - သင်ယူသူအုပ်စုအမျိုးမျိုးနှင့် ရည်ရွယ်ချက် အမျိုးမျိုး အောင်မြင်စေရန်သုံးနိုင်ပါသည်။

**၂.၅ လုပ်ဆောင်ဖွယ် - သုတေသနမှပြသသည်မှာ**

သင်တန်းသူ/သားများမှ ဇယား ၁ နှင့် ၂ ကိုကြည့်စေပြီး ကောက်ချက်ဆွဲကြပါစေ။

**ဖြစ်နိုင်သောအဖြေများ**

**၁. သင်ခန်းစာပို့ချစဥ်အာရုံစိုက်နှုန်း**

ဇယားတွင် (ကနဦးတင်ပြမှုအပြီး အာရုံစိုက်နှုန်း အလျှင်အမြန်ကျသွားသည့်) ဟောပြောပို့ချချက်၏ မထိ ရောက်မှု၊ ၎င်းကိုအကြောင်းပြု၍ သင်ယူသူတို့၏ ပါဝင်မှုနှင့်အလေ့အကျင့် လိုအပ်ကြောင်း အထောက်အထား ရှင်းရှင်းလင်းလင်း တွေ့ရပါမည်။

**၂. လုပ်ဆောင်ချက်အသီးသီးအတွက်ကျောင်းသူ/သားတို့မှတ်မိနှုန်း**

အလားတူစွာ ဤဇယားတွင်လည်း ပို့ချချက်(နှင့်အတန်းချိန်အတွင်း စာဖတ်မှု)မှ သင်ယူသူတို့ အနည်းအကျဥ်းမျှသာ မှတ်မိပုံ၊ သင်ယူသူတို့ ပါဝင်လာမည့် လုပ်ဆောင်ချက်များဖြင့်သာလျှင် မှတ်မိနှုန်း ၅၀ ရာနှုန်းနှင့်အထက်ရှိနိုင်ကြောင်း ပြသထားပါသည်။ ဆရာအတတ်သင် ကျောင်းသူ/သားများ ဆွေးနွေး၊ လေ့ကျင့်၊ အထူးသဖြင့် အချင်းချင်းသင်ကြားသည့် လုပ်ဆောင်ချက်များ ၎င်းတို့သင်ယူမှုအတွက် မရှိမဖြစ်လိုအပ်ပါသည်။

# **၂.၆ မည်သည့်အတန်းတွင်းဗျူဟာများသည် ကျောင်းသူ/သားရလဒ်များအပေါ် သက်ရောက်ပါသနည်း**

**၂.၆ ဆွေးနွေးပါ - ကျောင်းသူ/သားရလဒ်များအပေါ် ဗျူဟာများသက်ရောက်ပုံ**

သင်တန်းသူ/သားတို့သည် ကျောင်းဦးဆောင်သူများအနေဖြင့် သင်ယူမှုထိရောက်မည့် လုပ်ဆောင်ဖွယ်များကို နားလည်စေရန် ထိရောက်သောသင်ယူမှုအပေါ် သက်ရောက်နေသည့်အချက်များအား ထည့်သွင်းစဥ်းစားသင့်ကြောင်း အဖွင့်တွင် ရှင်းပြပေးပါ။

နှစ်ယောက်တွဲ (သို့) အုပ်စုငယ်များဖွဲ့ပြီး အောက်ပါမေးခွန်းများ ဆွေးနွေးကြပါစေ။

* *မည်သည့်အတန်းတွင်းဗျူဟာများက ကျောင်းသူ/သားရလဒ်များအပေါ် သိသိသာသာ သက်ရောက်ပါ သနည်း။*

ဆီလျော်သည့်အဖြေအားလုံးကိုလက်ခံပါ။ လုပ်ဆောင်ချက်မှ ထိရောက်သောသင်ယူမှု၏ အင်္ဂါရပ်များ များနိုင် သလောက် များများ ချမှတ်ရန် ရည်ရွယ်ရင်းဖြစ်ပါသည်။

**၂.၆ လုပ်ဆောင်ဖွယ် - သင်ယူသူများအပေါ်သက်ရောက်သည့်အချက်များ**

* ဟက်တီ၏သုတေသနကို မိတ်ဆက်ပါ (သင်တန်းသားစာအုပ်ကိုကြည့်ရန်)
* သင်ယူမှုအပေါ်သက်ရောက်မှုရှိနိုင်သည့် ဟက်တီသုတေသနမှ အချက်အလက်စာရင်းကို ပြသပါ။ ဖတ်ချိန် တစ်မိနစ်‌ပေးပါ။
* အချက်အလက်များ သုံးမျိုးခွဲရန် အုပ်စုငယ်ဖွဲ့လုပ်ဆောင်ရမည်ဖြစ်ကြောင်း ရှင်းပြပါ - သိသိသာသာ သက်ရောက်မှု (ငါးချက်)၊ အသင့်အတင့်သက်ရောက်မှု (သုံးချက်)၊ သက်ရောက်မှုနည်း(သို့)မရှိ (သုံးချက်)
* တစ်အုပ်စုလျှင်တစ်ဦးကျ တစ်တန်းလုံးကိုပြန်တင်ပြရန် ဆွေးနွေးမှုမှ အဓိကအချက်များ မှတ်သားကြပါစေ။
* ဆွေးနွေးချိန် ဆယ်မိနစ်ပေးပြီး အချက်အလက်ထည့်ရမည့်နေရာကို အတူတကွ ဆုံးဖြတ်ကြပါစေ။ ၎င်းတို့ဆုံးဖြတ်ချက်များအတွက် အကြောင်းပြမပြ လေ့လာကြည့်ရှုပါ။
* တုံ့ပြန်ဖြေကြားမှု
  + တစ်ဖွဲ့ချင်း ဇယားများ ပြသပြီး အတွေးအမြင်များနှီးနှောဖလှယ်စေကာ မေးမြန်းဖော်ထုတ်ခြင်း၊ အနှစ်ချုပ်ခြင်း၊ ကြီးကြီးမားမား သဘောတူမှု၊ သဘောကွဲလွဲမှုများကို ထောက်ပြခြင်းသော် လည်းကောင်း
  + သို့မဟုတ် တစ်အုပ်စုချင်း မည်သည့်အချက်နှစ်ချက် (သို့) သုံးချက်က အကြီးမားဆုံးသက်ရောက်မှု ရှိကြောင်း၊ အဘယ်ကြောင့်ဖြစ်ကြောင်း အနှစ်ချုပ်ပြောစေခြင်းသော်လည်းကောင်း လုပ်နိုင် ပါသည်။
* အဆုံးသတ်
* ထိရောက်သောသင်ယူမှုပေါ် အရေးတကြီးသက်ရောက်မှုရှိသော်လည်း စာရင်းထဲမပါသေးသည့် အချက်များရှိမရှိ မေးမြန်းပါ။ အဖြေကိုမေးမြန်းဖော်ထုတ်ပါ။
  + ဟက်တီစာရင်း(၂၀၁၂)ဖြင့် သင်တန်းသူ/သားတို့၏ အဖြေကို နှိုင်းယှဥ်ကြရန်။ တူညီပါသလား (သို့) ခြားနားပါသလား။
  + သင်တန်းသူ/သားများသည် ဦးဆောင်သူအနေဖြင့် အထက်ပါ အချက် ဆယ်ချက်အပေါ် မည်မျှ သြဇာညောင်းကြောင်း မေးမြန်းပါ။

# **ဆက်လက်ဖတ်ရှုရန်နှင့်ကျမ်းကိုး**

Dweck, C. (2012) [*Mindset - Updated Edition: Changing The Way You Think To Fulfil Your Potential*](https://www.amazon.co.uk/Mindset-Updated-Changing-Fulfil-Potential-dp-147213995X/dp/147213995X/ref=dp_ob_title_bk)*, London*: Constable

Hattie, J. 252 Influences and effect sizes related to student achievement

Available online at: https://visible-learning.org/hattie-ranking-influences-effect-sizes-learning-achievement/

Matthews, P. (2010) *How Do School Leaders Successfully Lead Learning*? National College for School Leadership

Available online at: <https://dera.ioe.ac.uk/254/1/download%3Fid=23637&filename=how-do-school-leaders-successfully-lead-learning.pdf>

Sammons, P., Kington, A., Lindorff-Vijayendran, A. and Ortega, L. (2014) *Inspiring Teachers: Perspectives and Practices*. Reading: CfBT Education Trust.

Available online at:

https://www.researchgate.net/publication/273316486\_Inspiring\_teachers\_perspectives\_and\_practices\_Full\_report/link/54fdb58c0cf270426d12ca50/download